《达观亭歌为健康徐氏作》
宋代·戴表元

天风飒爽岩曦开，云溪萦环芳树来。
林栖岛处眼未识，何人择胜诛荒莱。
仙迹着人清辟易，徐郎襟怀赵郎笔。
经营须通山鬼意，开凿曾烦祖龙力。
高亭一区尤绝尘，沧浪捧起芙蓉云。
凭危醉歌敞花气，九衢尘土何纷纷。
客来问名名达观，对此心情转萧散。
想见千秋争战场，只把云霞眼中换。
浮名绊人兹可怜，飞鸦落日钓窗前。
何时真脱尘缨去，我自网鱼君刺船。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》